b'\n_START_ARTICLE_\nLennart Cajander\n_START_PARAGRAPH_\nLennart Edvard Cajander (22. kes\xc3\xa4kuuta 1866 Sulkava \xe2\x80\x93 23. syyskuuta 1911 Helsinki) oli suomalainen juristi, joka ty\xc3\xb6skenteli kustannusyhti\xc3\xb6 Weilin+G\xc3\xb6\xc3\xb6sin toimitusjohtajana 1898\xe2\x80\x931911. Lis\xc3\xa4ksi h\xc3\xa4n toimi Lappeenrannan pormestarina 1897\xe2\x80\x931898._NEWLINE_Cajanderin vanhemmat olivat Sulkavan kirkkoherra Gustaf Adolf Cajander ja Kunigunda Charlotta Ottelin. H\xc3\xa4n kirjoitti ylioppilaaksi Viipurin lyseosta ja opiskeli oikeustiedett\xc3\xa4 Helsingin yliopistossa. Vuonna 1897 Cajander valittiin Lappeenrannan pormestarin virkaan, josta h\xc3\xa4n siirtyi jo vuoden kuluttua Weilin+G\xc3\xb6\xc3\xb6sin toimitusjohtajaksi Helsinkiin. Cajander kuului my\xc3\xb6s Helsingin kaupunginvaltuustoon ja toimi pitk\xc3\xa4\xc3\xa4n Graafisen Teollisuuden Ty\xc3\xb6nantajaliiton puheenjohtajana sek\xc3\xa4 Suomen Yleisen Ty\xc3\xb6nantajaliiton ensimm\xc3\xa4isen\xc3\xa4 puheenjohtajana sen perustamisesta 1907 l\xc3\xa4htien._NEWLINE_Cajander teki itsemurhan syyskuussa 1911 ampumalla itsens\xc3\xa4 Helsingiss\xc3\xa4 Huopalahdentien varrella sijainneessa metsik\xc3\xb6ss\xc3\xa4 niin sanotun Tilkan m\xc3\xa4en kohdalla.'